Die Agterdek of Agterskip (Latyn: Puppis) is ’n sterrebeeld in die suidelike hemelruim. Dit verteenwoordig die agterdek van ’n skip en sy stuurhuise. Dit was oorspronklik deel van ’n groot sterrebeeld, die skip van "Jason en die Argonoute" (Argo Navis), wat eeue later verdeel is in drie dele – die ander twee is die Kiel en die Seile. Die Agterdek is die grootste van die drie sterrebeelde in vierkante grade. Argo Navis is in 1752 deur die Franse sterrekundige Nicolas-Louis de Lacaille verdeel. Hy het egter die Bayer-letters behou. Dus bevat die Kiel sterre α, β en ε, die Seile het γ en δ, en die Agterdek het ζ ens. Verskeie eksoplanete is in die sterrebeeld ontdek: Op 1 Julie 2003 is ’n eksoplaneet om die ster HD 70642 ontdek. Dit stem baie met Jupiter ooreen en het ’n wye, ronde wentelbaan en ’n lang wenteltydperk. Op 17 Mei 2006 is drie planete met die massa van Neptunus om die ster HD 69830 ontdek. Dit was die eerste bekende veelvoudige planeetstelsel sonder Jupiter- of Saturnus-tipe planete.